Lone Dybkjær (RV), 2010-04-12:
Også Det Radikale Venstre mener selvfølgelig, at der skal sættes ind over for vanvidskørsel.
Spørgsmålet er så, på hvilken måde man bedst kan forhindre det.
For os er spørgsmålet i forbindelse med det her lovforslag, om det er det rigtige sted, snittet er lavet.
Og jeg skal prøve at forklare, hvad jeg mener med det.
Der er jo ikke noget mærkeligt i ...
Altså, jeg synes, det ville være så hyggeligt, hvis justitsministeren havde tid til at høre efter; jeg beklager.
Jeg mener faktisk, at regeringspartiernes ordførere har rig adgang til ministeren i forvejen.
Det er ikke, fordi jeg tror, at ministeren vil rette sig efter det, jeg siger, men det ser bare sådan småpænt ud, hvis ministeren hører lidt efter, hvad man siger, når man nu prøver at gøre sig umage med et eller andet.
Jeg skal lade være med at starte forfra, men vil sige, at det for os her er afgørende, om det er det rigtige snit, der er foretaget, og hvad der virker.
Der er jo ikke nogen, der behøver at være i tvivl om, at Det Konservative Folkeparti, inklusive ordfører og minister, og hvad ved jeg, mener, at højere straffe altid er en god idé.
Og jeg vil ikke afvise, at højere straffe kan være en god idé, men jeg spørger bare mig selv, om det er præcis det rigtige virkemiddel i det her tilfælde.
Det er ikke, fordi jeg ikke mener, at der skal være et virkemiddel, men spørgsmålet er bare, om højere straf fører direkte til det rigtige.
Det er jeg noget skeptisk over for, og der er i og for sig ikke argumenteret specielt for det andet end med, at højere straffe altid er en god idé.
Når jeg går ind på det her, er det også, fordi der jo her er tale om en anden type forbrydere end dem, vi normalt forholder os til, når vi kører straffesager.
Det er muligt, at det kan føre til det rigtige, men jeg kan ikke se, at der i bemærkningerne har været nogen overvejelser om, at det her på en eller anden måde, som jeg nævnte det, er en anden type mennesker end dem, vi sædvanligvis står over for.
Og det er derfor, jeg spørger, om det er det rigtige snit, der er lavet.
Der er mit forslag, at det måske ville være mere virkningsfuldt, hvis kørekortet blev taget hyppigere og tidligere, for det ved vi virkelig generer folk.
Noget af det mest præventive i den her sammenhæng er måske, at man faktisk ikke får lov til at køre i den bil, man har stående.
Er det i virkeligheden ikke mere virkningsfuldt, end at vi bare forhøjer straffen?
Det synes jeg bør indgå i overvejelserne, og jeg er sådan set også enig med SF's ordfører i, at vi faktisk bør tage klippekortet med ind i den her sammenhæng, for det er jo de samlede sanktioner, der tæller på det her område, og det synes jeg er værd at få med.
Jeg er godt klar over, at lovforslaget er fremsat så sent, at det bliver svært at få de lange, store diskussioner om det, men jeg synes alligevel, at vi i hvert fald bør prøve på det.
Så er der spørgsmålet om alkolåse.
Det synes jeg også er en god idé at indføre, men det, der undrer mig, at man slet ikke har nogen overvejelser om promillegrænsen i den her sammenhæng.
Man har heller ikke nogen overvejelser om, om man faktisk skulle være skrappere, hvad angår promillegrænsen, og i højere grad tage kørekortet fra folk, fordi det er det mest virkningsfulde.
Det synes jeg sådan set også bør overvejes i forbindelse med udvalgsarbejdet, altså om snittet er lagt det rigtige sted, om de straffebestemmelser, vi sådan set også er tilhængere af skal være her, skal ligge et andet sted – ikke fordi vi ikke ønsker at straffe folk, men fordi vi foretrækker et straffesystem, der virker, frem for et straffesystem, der er symbolsk.
Så er der til sidst spørgsmålet om forenkling.
Det synes vi er en udmærket idé.
Jeg tror, det kan være udmærket med en forenkling af alt, hvad der kan forenkles af den type ting, altså hvis den pågældende bilist siger: Jamen jeg erkender det helt, og I behøver ikke at køre en stærk procedure her.
Det er jeg helt med på, og så synes vi, det er fint nok, at man ikke går igennem den store proces.
Konklusionen er altså overordnet, at vi selvfølgelig er positive over for, at der sker noget, men at spørgsmålet for os er, om det er det rigtige snit, der er lagt i lovforslaget.